Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: kereteit meghatározó) 1995. évi CXIX. törvény szerint ugyanis — az érintett személyek előzetes tájékoztatásával és a
Paragraph Index: 845

kereteit meghatározó) 1995. évi CXIX. törvény szerint ugyanis — az érintett személyek előzetes tájékoztatásával és a tiltakozási joguk felkínálásával — a hasonló (direkt marketing) tevékenységet folytató cégek átadhatják egymásnak az érintettek nevét és lakcímét. Ugyancsak a törvényi rendelkezések megkerülésére irányul azoknak a nyereményjátékoknak, megfejtendő és beküldendő rejtvényfeladványoknak a szervezése, amelyek célja a beküldők adatainak további felhasználása. Hasonlóan illegális módszereket alkalmaznak azok az utazási irodák és más cégek, amelyek aluljárókban és más közterületeken „közvélemény-kutatást” végeznek alkalmi munkavállalók, diákok segítségével. E tevékenység megtéveszti a megkérdezetteket, hiszen — ellentétben a valódi közvélemény-kutatással, amelynek alapja a véleményt nyilvánító személyek névtelensége — ezeknek az akcióknak a valódi célja nevek és címek gyűjtése. Számos esetben a járókelőket különböző nyeremények kilátásba helyezésével arra igyekeznek rávenni — ugyancsak jogellenesen —, hogy ismerőseik nevét és címét is árulják el. A panaszosok nagy része nem tudja, milyen törvényes lehetőségei vannak adatai további használatának megtiltására, illetve hogy mit kell tennie e jogai érvényesítésére. Az ezzel kapcsolatos panaszügyek vizsgálatában első megítélésre nehezen különíthetők el azok az esetek, amikor az érintett személy letiltási kérelmére az adatkezelő nem válaszol, illetve azok, amelyeknél az újabb levél, reklámanyag kiküldése csak a lassú átfutás következménye, és már a letiltást megelőzően postára adták. A közvetlen üzletszerzésről szóló törvény a személyes adatok kezelését széles körben teszi lehetővé a direkt marketing tevékenységet folytatóknak, így azt is megengedi, hogy kapcsolatfelvétel céljából az érintett előzetes hozzájárulása nélkül is megszerezzék nevét és címét. Azonban minden küldeményen közölniük kell azt, honnan szerezték az adatokat, mire kívánják felhasználni, és hogy amennyiben az érintett ezt kifogásolja, törlik a listáról. Ugyanígy előzetesen fel kell kínálniuk a tiltakozás jogát, ha a név- és lakcímadatokat más cégnek akarják továbbadni. (Megjegyzendő, hogy az adatokat valójában nem törlik: ehelyett rákerülnek egy úgynevezett tilalmi listára, melynek célja, hogy minden új címlistából kiszűrjék az adataikat letiltó személyeket, nehogy ismét bekerüljenek a címzettek körébe.) A direkt marketing célú név- és lakcímadatok egyik törvényes forrása a Központi Nyilvántartó és Választási Hivatal (KÖNYV), noha vitatható — és ezt több panaszosunk is szóvá tette —, mennyire fér össze az állami alapnyilvántartás feladataival az, hogy üzleti célra, pénzért adatokat szolgáltat. E tevékenységre egyébként nemcsak a közvetlen üzletszerzésről szóló törvény és az ennek megfelelően módosított nyilvántartási törvény rendelkezései jogosítják fel a KÖNYV-hivatalt, 1999/18/II. szám hanem — ugyancsak vitatható koncepció alapján — rákényszeríti a törvény által megállapított költségvetése is, amely a hivatal ilyen eredetű bevételeivel is számol. A nyilvántartási törvény lehetővé teszi, hogy az érintettek a KÖNYV-nél is letiltsák adataikat, ami azt jelenti, hogy azontúl a hivatal csak a törvény által kötelezően elrendelt esetekben és célból adja azokat ki az adatkezelésre feljogosított szerveknek. A letiltás lehetőségéről a polgárokat korrekt módon tájékoztatják, megítélésünk szerint az mégsem ismert kellő mértékben a lakosság körében, ezt a hozzánk intézett panaszok és kérdések is bizonyítják. Egy ezzel kapcsolatos, tipikus beadványra írt válaszunk szövege a Mellékletben olvasható. (172/A/1997) Egyes direkt marketing cégek azt deklarálják, hogy tiszteletben tartják a törvényes kereteket, köztük az adatvédelmi szabályokat. E szabályok betartása szempontjából is pozitív szerepe lehet a Magyar Áruküldők Egyesületének, amely —

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes